丁巳，葬景王。王子朝因舊官百工之喪職秩者與靈景之族以作亂，帥郊要餞之甲，以逐劉子。壬戌，劉子奔揚。單子逆悼王于莊宮以歸，王子還夜取王以如莊宮。癸亥，單子出。王子還與召莊公謀曰：「不殺單旗，不捷。與之重盟，必來，背盟而能克者多矣。」從之。樊頃子曰：「非言也，必不克。」遂奉王以追單子，及領，大盟而復，殺摯荒以說。劉子如劉，單子亡。乙丑，奔于平畤。羣王子追之，單子殺還姑發弱鬷延定稠。子朝奔京。丙寅，伐之，京人奔山。劉子入于王城。